b'\n_START_ARTICLE_\nBarjerinis b\xc4\x97gimas\n_START_PARAGRAPH_\nBarjerinis b\xc4\x97gimas \xe2\x80\x93 lengvosios atletikos rung\xc4\x8di\xc5\xb3 grup\xc4\x97, kurioje sportininkai b\xc4\x97gdami turi \xc5\xa1okin\xc4\x97ti per barjerus.\n_START_SECTION_\nDistancijos\n_START_PARAGRAPH_\nBarjerinis b\xc4\x97gimas klasifikuojamas \xc4\xaf sprinto ir ilgo nuotolio distancijas. Standartin\xc4\x97 sprinto distancija vyrams yra 110 m, o moterims 100 m. Ilgo nuotolio barjerinio b\xc4\x97gimo distancija yra 400 m abiem lytims. Visos \xc5\xa1ios lenktyn\xc4\x97s vykdomos pasaulio \xc4\x8dempionate ir olimpin\xc4\x97se \xc5\xbeaidyn\xc4\x97se._NEWLINE_Alternatyviuose renginiuose ir \xc5\xbeiemos sezono metu vykdomos kitoki\xc5\xb3 distancij\xc5\xb3 var\xc5\xbeybos. pasaulio u\xc5\xbedar\xc5\xb3 patalp\xc5\xb3 lengvosios atletikos \xc4\x8dempionate vyksta 60 m barjerinio b\xc4\x97gimo rungtis. Tokiose lenktyn\xc4\x97se sportininkams reikia \xc4\xafveikti tik penkis barjerus. Taip pat paplitusios alternatyvios 50 m ir 55 m rungtys. Ilgo nuotolio barjerinis b\xc4\x97gimas kartais sutrumpinamas iki 300 m ar 200 m. Tokios distancijos da\xc5\xbeniausiai naudojamos mokyklose._NEWLINE_Barjer\xc5\xb3 auk\xc5\xa1tis klasifikuojamas \xc4\xaf dvi grupes: auk\xc5\xa1tus ir vidutinio dyd\xc5\xbeio. Sprinto rungtyse (60, 100, 110) naudojami auk\xc5\xa1ti barjerai: 106.7 cm vyrams ir 83.8 cm moterims. Ilgo nuotolio b\xc4\x97gime naudojami vidutinio dyd\xc5\xbeio barjerai, kurie siekia 91.4 cm vyrams ir 76.2 cm moterims. Taip pat naudojami ir \xc5\xbeemesni barjerai pasaulio jaunimo \xc4\x8dempionatuose ir kituose jaunimo, vaik\xc5\xb3 ar senjor\xc5\xb3 lygio var\xc5\xbeybose._NEWLINE_Vyr\xc5\xb3 110 m distancijoje pirmasis barjeras stovi 13.72 m nuo starto linijos. Kiekviena sekanti kli\xc5\xabtis pastatyta 9.14 m atstumu vienas nuo kitos. Moter\xc5\xb3 rungtyje pirmasis barjeras stovi u\xc5\xbe 13 m nuo starto ir kiekvienas nutol\xc4\x99s po 8.5 m. Ilgo nuotolio barjeriniame b\xc4\x97gime naudojami tokie patys atstumai abiem lytims. Pirmoji kli\xc5\xabtinis stovi 45 m nuo starto linijos ir visi 10 barjer\xc5\xb3 nutol\xc4\x99 vienas nuo kito kas 35 m. Trumpesn\xc4\x97se distancijose (pavyzd\xc5\xbeiui, u\xc5\xbedar\xc5\xb3 patalp\xc5\xb3 \xc4\x8dempionatuose) atstumai i\xc5\xa1laikomi tokie patys, tad skiriasi tik barjer\xc5\xb3 skai\xc4\x8dius.\n_START_SECTION_\nVariantai\n_START_PARAGRAPH_\nEstafe\xc4\x8di\xc5\xb3 \xc4\x8dempionatuose vykdomos barjerinio b\xc4\x97gimo estafet\xc4\x97s. Tokiose lenktyn\xc4\x97se, skirtingai nei paprasto b\xc4\x97gimo estafet\xc4\x97se, kiekvienas i\xc5\xa1 keturi\xc5\xb3 komandos nari\xc5\xb3 b\xc4\x97g\xc4\x85 prie\xc5\xa1inga kryptimi, negu \xc4\xafrank\xc4\xaf perdav\xc4\x99s komandos draugas. standartin\xc4\x97s lenktyn\xc4\x97s yra 4 \xc3\x97 110 m vyrams ir 4 \xc3\x97 100 m moterims.'